## La Generalitat amplia l’oferta d’autobusos de l’àrea metropolitana d’Alacant i autoritza que el 100 % de la flota de taxis circule els dies de Fogueres

*** La iniciativa se suma al reforç del TRAM per a garantir la mobilitat de residents i turistes durant les festes majors de la capital alacantina**

La Conselleria de Medi Ambient, Aigua, Infraestructures i Territori ha autoritzat, a través de la Direcció General de Transports i Logística, reforços en els servicis públics d’autobusos metropolitans i taxis a Alacant durant les festes de Fogueres d’Alacant.

Les línies 21N, 23N i 24N que unixen, respectivament, el Campello, Mutxamel i Sant Vicent prestaran servici des de les 23:00 hores del dimecres 19 de juny fins a les 07:00 hores del dimarts 25. Estes tres línies tindran unes freqüències de pas que oscil·len entre els 60 minuts de la 21N als 15-20 de la 23N i els 12-15 de la 24N. Les dos primeres tindran la seua capçalera en la parada de la plaça de la Porta del Mar mentres que l’última ho farà des del número 1 de l’avinguda d’Alcoi.

També les línies urbanes 3N (Porta del Mar-Urbanova), 13N (Plaça de Bous-Villafranqueza) i 22N (Porta de la Mar-Platja de Sant Joan) estaran operatives durant tota la nit amb freqüències de pas que oscil·len entre els 25 i els 40 minuts. Tota la informació està disponible en la [pàgina web del servici d’autobusos](https://alicante.vectalia.es/notificacion/servicios-nocturnos-en-hogueras/).

D’altra banda, la Conselleria que dirigix Salomé Pradas ha autoritzat també que el 100 % de la flota de taxis de l’àrea de prestació conjunta d’Alacant puga circular entre les 23:00 hores del dimecres, 19 de juny, i les 07:00 hores del dimarts 25 per a garantir la mobilitat de residents i turistes durant el desenvolupament de les festes de la capital alacantina.

Este reforç s’unix a l’establit per al TRAM que augmentarà la seua oferta en un 20 % amb un servici ininterromput de 120 hores des del dijous dia 20 fins a la matinada del dimarts 25 de juny. Per a fer-ho, s’han programat 2.674 circulacions, 2.045 ordinàries i 629 especials, que oferiran 807.744 places als usuaris en els cinc dies principals de Fogueres. Les unitats de tramvia i tren-TRAM recorreran 40.748 quilòmetres, l’equivalent a una volta al món.

Per a dur a terme este augment del servici s’ha reforçat la plantilla amb 12 maquinistes, 22 agents d’estació i 6 interventors que s’uniran a l’increment de personal de neteja i de seguretat. Precisament, els 40 vigilants de seguretat que presten el servici ordinari en el TRAM estaran reforçats per 150 agents més.

Fecha: 19/06/2024